बोला- मसला जमीन का नहीं, जमीर का है, 29 को रेले रोको, आवाज डिब्रूगढ़ तक जानी चाहिए
वारिस पंजाब दे का मुखी अमृतपाल सिंह असम की डिब्रूगढ़ जेल में बंद है। इस बीच उसके समर्थन में आतंकी संगठन सिख फॉर जस्टिस के चीफ गुरपतवंत सिंह पन्नू ने वीडियो जारी किया।
वारिस पंजाब दे का मुखी अमृतपाल सिंह असम की डिब्रूगढ़ जेल में बंद है। इस बीच उसके समर्थन में आतंकी संगठन सिख फॉर जस्टिस के चीफ गुरपतवंत सिंह पन्नू ने वीडियो जारी किया। उसने कहा कि 29 अप्रैल को पंजाब के लोग रेलवे ट्रैक पर बैलगाड़ियां और ट्रैक्टर खड़े कर दें।
पन्नू ने कहा कि मसला इस बार जमीन का नहीं, जमीर का है। 29 अप्रैल को पंजाब मुकम्मल तौर पर बंद करना चाहिए। रेल रोकने की आवाज डिब्रूगढ़ जेल तक जानी चाहिए ताकि पता चले कि पंजाब के युवा जमीर जागती वाले युवक है।
पन्नू ने कहा कि 23 मई को प्रधानमंत्री नरेन्द्र मोदी से ऑस्ट्रेलिया के सिडनी में अमृतपाल मामला में जवाब मांगा जाएगा। अमृतसर से फिरोजपुर तक कोई रेल नहीं चलनी चाहिए। पन्नू इससे पहले भी कई वीडियो जारी कर चुका है। वीडियो पोस्ट कर पंजाब का माहौल खराब करने की कोशिश करता रहता है।
धमकी के बाद स्टेशन पर अलर्ट
पन्नू की धमकी के बाद लुधियाना रेलवे स्टेशन पर अलर्ट है। रेलवे स्टेशन पर सुरक्षा बढ़ा दी गई है। जीआरपी को गश्त बढ़ाने और सुरक्षा के लिए 41 अतिरिक्त पुलिस कर्मचारी मिले हैं। रेलवे थानों और पुलिस चौकियों को अलर्ट कर दिया गया है। रेलवे पटरियों के किनारे गश्त की जा रही है। रेलवे स्टेशन पर तैनात अतिरिक्त बल में एक सब-इंस्पेक्टर, पांच कॉन्स्टेबल और 35 होमगार्ड शामिल हैं, जो जीआरपी की सहायता करेंगे।
सर्च अभियान लगातार रहेंगे जारी- SP राणा
जीआरपी के SP बलराम राणा ने बताया कि पुलिस अधिकारियों के साथ बैठक कर अलर्ट रहने के निर्देश दिए गए हैं। उन्होंने कहा कि अधिकारियों को तिरंगे और अन्य अहम स्थानों पर तैनात किया गया है।
उन्होंने कहा कि तीन दिनों के लिए ड्यूटी को 8 घंटे से बढ़ाकर 10 घंटे कर दिया गया है। अधिकारियों को शरारती तत्वों पर नजर रखने के लिए सख्त दिशा-निर्देश जारी किए गए हैं।